om den holdning, der skal indtages på Den Europæiske Unions vegne i Handelsudvalget, der er nedsat ved frihandelsaftalen mellem Den Europæiske Union og Den Socialistiske Republik Vietnam, for så vidt angår ændringen af protokol 1 vedrørende definitionen af begrebet "produkter med oprindelsesstatus" og metoder for administrativt samarbejde

–præcisering af anvendelsen af tolerancen for tekstilprodukter henhørende under kapitel 62 i det harmoniserede system.

–tilføjelse af en regel for produkter af trikotage henhørende under position 6212 i det harmoniserede system

–tilføjelse af en regel for produkter henhørende under kapitel 41 i det harmoniserede system

–præcisering af ordet "individuel" i reglen for produkter henhørende under kapitel 19 i det harmoniserede system

I overensstemmelse med artikel 36 i protokol 1 til aftalen, fremsætter Toldudvalget ved skriftlig procedure et forslag til Handelsudvalget med henblik på en afgørelse om ændring af protokol 1 til aftalen vedrørende definitionen af "produkter med oprindelsesstatus" og metoder for administrativt samarbejde og bilagene hertil. Handelsudvalget skal vedtage denne afgørelse ved skriftlig procedure efter sit andet møde den 25. oktober 2022.

I henhold til artikel 36 ("Toldudvalget") i protokol 1 til aftalen fastsættes det, at "[t]oldudvalget, der er oprettet i henhold til denne aftales artikel 17.2 (specialudvalg) kan evaluere bestemmelserne i denne protokol og forelægge et forslag til afgørelse, der skal vedtages af Handelsudvalget, for at ændre den."

Handelsudvalget er nedsat i henhold til aftalens artikel 17.1 ("Handelsudvalg"). Handelsudvalget har bl.a. til opgave at overvåge og koordinere arbejdet i alle specialudvalg, arbejdsgrupper og andre organer, der er nedsat i henhold til denne aftale, at anbefale disse organer enhver nødvendig foranstaltning og at evaluere og vedtage afgørelser, når dette er foreskrevet i denne aftale, for så vidt angår ethvert emne, som forelægges af disse organer.

Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

Da den retsakt, der skal vedtages af Handelsudvalget, ændrer bilag II til protokol 1 til frihandelsaftalen mellem Den Europæiske Union og Den Socialistiske Republik Vietnam, bør den offentliggøres i Den Europæiske Unions Tidende efter vedtagelsen.

2023/0019 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne i Handelsudvalget, der er nedsat ved frihandelsaftalen mellem Den Europæiske Union og Den Socialistiske Republik Vietnam, for så vidt angår ændringen af protokol 1 vedrørende definitionen af begrebet "produkter med oprindelsesstatus" og metoder for administrativt samarbejde

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1)Frihandelsaftalen mellem Den Europæiske Union og Den Socialistiske Republik Vietnam ("aftalen") blev indgået af Unionen ved Rådets afgørelse (EU) 2020/753 af 30. marts 2020 og trådte i kraft den 1. august 2020.

(2)I henhold til artikel 36 i protokol 1 til aftalen kan Toldudvalget fremsætte et forslag til en afgørelse om evaluering af bestemmelserne i protokol 1, som skal vedtages af Handelsudvalget.

(3)I henhold til aftalens artikel 17.1 ("Handelsudvalg") skal Handelsudvalget evaluere og vedtage afgørelser, når dette er foreskrevet i denne aftale, for så vidt angår ethvert emne, som forelægges af Toldudvalget.

(4)Handelsudvalget skal vedtage en afgørelse om ændring af bilag II til protokol 1.

(5)Det er hensigtsmæssigt at fastlægge den holdning, som på Unionens vegne skal indtages i Toldudvalget og i Handelsudvalget, da den afgørelse, som Handelsudvalget træffer, bliver bindende for Unionen.

(6)Der blev pr. 1. januar 2017 og pr. 1. januar 2022 indført ændringer i forbindelse med den nomenklatur, der er reguleret af konventionen om det harmoniserede varebeskrivelses- og varenomenklatursystem ("HS"). Afgørelsen er nødvendig for at ajourføre protokol 1 og bilagene hertil, så de afspejler den seneste udgave af HS.

(7)Bilag II til protokol 1 indeholder ingen betingelse for, at produkter af trikotage henhørende under pos. 6212 kan anses for at være tilstrækkeligt bearbejdede eller forarbejdede. Reglen i kapitel 62 i bilag II til protokol 1 kan måske ikke anvendes på disse produkter, da den er begrænset til produkter, der ikke er "af trikotage". Derfor bør der tilføjes en særlig regel for produkter af trikotage henhørende under pos. 6212.

(8)Kravene til bearbejdning eller forarbejdning for produkter henhørende under kapitel 41 mangler i den relevante kolonne i bilag II til protokol 1. De bør tilføjes.

(9)Ordet "individuelle" i tredje og fjerde betingelse for den krævede bearbejdning eller forarbejdning af produkter henhørende under kapitel 19 i bilag II til protokol 1 kan fortolkes forskelligt for så vidt angår indholdet af materialer henhørende under kapitel 4 og af sukker. For at præcisere reglen bør ordlyden tilpasses og ordet "individuelle" udgå i begge tilfælde.

(10)Tolerancerne for tekstilprodukter henhørende under kapitel 62 i bilag II til protokol 1 er ikke omhandlet i de forskellige alternative regler for krav til bearbejdning eller forarbejdning. Dette skal rettes —

VEDTAGET DENNE AFGØRELSE: